Pirms sākam runāt par bremžu kluču materiāliem, jāpiemin to uzbūve, proti, bremžu klučiem ir pamatne un uzlika. Izmantotie materiāli tiek norādīti bremžu uzlikām, un tās iedala četrās kategorijās:
● Pusmetāliskie bremžu kluči – 65% no kopējā bremžu kluču sastāva ir metāls, bet pārējie 35% – dažādi neorganiski materiāli un grafīts. Tie ir ļoti cieti, un līdz ar to salīdzinoši ātri dilst bremžu diski, bet efektīvi veic siltuma novadīšanu. Piemēroti sportiskai braukšanai;
● Zema metāla sastāva bremžu kluči – metāls to sastāvā ir ne vairāk kā 30%, pārējo daļu ieņem organiski materiāli. Salīdzinot ar pusmetāliskajiem bremžu klučiem, zema metāla bremžu kluču cena ir augstāka, bet tie labāk bremzē;
● Organiskie bremžu kluči – pamatā tiek izgatavoti no stikla, oglekļa un kevlara. Tajos ir līdz 15% metāla, un organisko bremžu kluču priekšrocība ir to klusā un mīkstā darbība, kā arī zemā cena, bet tie arī ātrāk nodilst. Šī iemesla dēļ organiskos bremžu klučus nevajadzētu izvēlēties, ja esi iecienījis pārvietoties agresīvi vai sportiski. Rūpnīcās automašīnas nereti tiek aprīkotas tieši ar šiem bremžu klučiem;
● Keramikas bremžu kluči – dārgākie, bet vairumā aspektu arī kvalitatīvākie. Tie nav tik abrazīvi un izceļas ar vienmērīgu berzes koeficientu, pateicoties izmantotajiem materiāliem (krāsainie metāli, sintētiskais kaučuks, keramikas šķiedras). Viens no svarīgākajiem ieguvumiem ir keramikas bremžu kluču izturība gan pret augstu temperatūru, gan nodilumu, un tie ir ļoti efektīvi.
Organiskajiem un keramikas bremžu klučiem ir vēl kāda priekšrocība, kuru novērtē ne vien daudzi autovadītāji, bet arī citi cilvēki, proti, tie nodrošina klusāku bremzēšanu.